মজিদ খান শিক্ষানীতি বিরোধী আন্দোলন

মজিদ খান শিক্ষানীতি বিরোধী আন্দোলন ছিল ১৯৮২-৮৩ সালে বাংলাদেশে সংঘটিত একটি  ঐতিহাসিক ছাত্র আন্দোলন। এই আন্দোলন মূলত তৎকালীন সামরিক সরকারের শিক্ষা উপদেষ্টা ও শিক্ষামন্ত্রী ড. আবদুল মজিদ খানের প্রস্তাবিত শিক্ষানীতির বিরুদ্ধে পরিচালিত হয়।  এই আন্দোলন সামরিক সরকারের আমলে শিক্ষা ব্যবস্থায় বৈষম্য, বাণিজ্যিকীকরণ ও সাম্প্রদায়িকীকরণের অভিযোগে গড়ে ওঠে। ড. আবদুল মজিদ খান কর্তৃক প্রস্তাবিত শিক্ষানীতির বিরুদ্ধে দেশের শিক্ষার্থী, শিক্ষক ও সাধারণ জনগণ বৃহৎ আকারে প্রতিবাদ জানায়। ১৯৮৩ সালের ১৪ ফেব্রুয়ারি এই আন্দোলন চূড়ান্ত রূপ নেয়, যখন ঢাকায় পুলিশের গুলিতে শিক্ষার্থীসহ কয়েকজন সাধারণ মানুষ নিহত হন। পরবর্তী সময়ে এই আন্দোলনের ধারাবাহিকতায় সরকার শিক্ষানীতি স্থগিত করতে বাধ্য হয়। বাংলাদেশের গণতান্ত্রিক আন্দোলনের ধারায় এ ঘটনাকে এক গুরুত্বপূর্ণ মাইলফলক হিসেবে গণ্য করা হয়। প্রতিবছর ১৪ ফেব্রুয়ারি দিনটিকে 'স্বৈরাচার প্রতিরোধ দিবস' হিসেবেও পালন করা হয়। এ আন্দোলন বাংলাদেশের শিক্ষা ও গণতান্ত্রিক আন্দোলনের ইতিহাসে বিশেষ গুরুত্ব বহন করে। 

পটভূমি
১৯৭৫ সালের পর বাংলাদেশে সামরিক শাসনের সূচনা হয়। দেশজুড়ে রাজনৈতিক অস্থিরতা, গণতান্ত্রিক অধিকার সংকুচিত হওয়া, মতপ্রকাশের স্বাধীনতা হ্রাস পাওয়াসহ নানা কারণে সমাজে অস্বস্তি বিরাজ করছিল। এই পটভূমিতে ১৯৮২ সালে জেনারেল হুসেইন মুহম্মদ এরশাদ সামরিক আইন জারি করে ক্ষমতা দখল করেন। তার শাসনামলে শিক্ষা, সমাজ ও রাজনীতিতে নতুন নতুন নীতিমালা ও সংস্কার আরোপের প্রচেষ্টা দেখা যায়। এর মধ্যেই আসে ড. মজিদ খানের নেতৃত্বে প্রণীত নতুন শিক্ষানীতি, যা দেশের শিক্ষা ব্যবস্থা নিয়ে ব্যাপক বিতর্ক, উদ্বেগ এবং ছাত্রসমাজের মধ্যে তীব্র ক্ষোভ সৃষ্টি করে। ১৯৮২ সালে হুসেইন মুহম্মদ এরশাদ সামরিক সরকারের শাসনামলে ড. আবদুল মজিদ খান শিক্ষা উপদেষ্টার দায়িত্ব পান। তার নেতৃত্বে একটি নতুন শিক্ষানীতির প্রস্তাব তৈরি হয়। এই নীতিতে ধর্মীয় বিষয় ও বিদেশি ভাষার ওপর গুরুত্ব, উচ্চশিক্ষা ব্যবস্থায় বাণিজ্যিকীকরণ ও আর্থিক সামর্থ্যকে গুরুত্ব দেওয়া, এবং মাধ্যমিক স্তরের সময়সীমা পরিবর্তনের মতো বিষয় অন্তর্ভুক্ত ছিল। শিক্ষার্থীরা এবং দেশের বিশিষ্ট শিক্ষাবিদরা মনে করেন, এসব পরিবর্তন দেশের শিক্ষা ব্যবস্থাকে বৈষম্যমূলক ও সাম্প্রদায়িক করবে।

শিক্ষানীতি
১৯৮২ সালের ২৩ সেপ্টেম্বর প্রস্তাবিত শিক্ষানীতিতে উল্লেখ করা হয়—

 প্রথম শ্রেণি থেকে বাংলা, আরবি এবং দ্বিতীয় শ্রেণি থেকে ইংরেজি বাধ্যতামূলক করা হবে।
 উচ্চশিক্ষায় ভর্তি ও পড়াশোনার খরচের ৫০ শতাংশ শিক্ষার্থীদের বহন করতে হবে। যারা এই ব্যয় বহন করতে পারবে, পরীক্ষার ফল খারাপ হলেও তাদের উচ্চশিক্ষা লাভের সুযোগ থাকবে।
 নিম্ন মাধ্যমিক ও মাধ্যমিক স্তরের মেয়াদ বাড়িয়ে ১২ বছর নির্ধারণ করা হয়।
 শিক্ষা ব্যবস্থায় ধর্মীয় বিষয়ের গুরুত্ব বাড়ানো হয়।

এই নীতিতে শিক্ষার্থীরা মনে করেন, সাধারণ জনগণের জন্য শিক্ষা অধিক দূরহ ও বৈষম্যমূলক হয়ে পড়বে, এবং শিক্ষা সমাজে সাম্প্রদায়িক বিভাজন তৈরি করবে।

ইতিহাস
আন্দোলনের সূচনা
নতুন শিক্ষানীতি ঘোষণার পরপরই দেশের ছাত্রসমাজ ও শিক্ষাবিদদের মধ্যে ক্ষোভ ছড়িয়ে পড়ে। ১৯৮২ সালের ১৭ সেপ্টেম্বর শিক্ষা দিবসে ছাত্রসমাজ তিন দফা দাবিতে আন্দোলনের ঘোষণা দেয়—

 গণবিরোধী মজিদ খান শিক্ষানীতি বাতিল,
 সকল ছাত্র ও রাজবন্দীর মুক্তি,
 সামরিক শাসন প্রত্যাহার ও গণতান্ত্রিক অধিকার পুনঃপ্রতিষ্ঠা।

দেশজুড়ে বিভিন্ন স্থানে ছাত্র সংগঠনগুলো মজিদ খান শিক্ষানীতির বিরুদ্ধে মিছিল, সমাবেশ, মানববন্ধন, গণস্বাক্ষর সংগ্রহসহ নানা কর্মসূচি গ্রহণ করে। ৮ নভেম্বর পুলিশের লাঠিচার্জে ঢাকা বিশ্ববিদ্যালয়ের শিক্ষক ও ছাত্ররা আহত হন, ৩০ জনকে গ্রেপ্তার করা হয়। এই ঘটনার পর ঢাকা বিশ্ববিদ্যালয় অনির্দিষ্টকালের জন্য বন্ধ ঘোষণা করা হয়। ১৪ নভেম্বর বিশ্ববিদ্যালয় পুনরায় খোলার পর ছাত্র সংগঠনগুলো একযোগে আন্দোলনের কর্মসূচি ঘোষণা করে। ২১ নভেম্বর গঠিত হয় 'ছাত্র সংগ্রাম পরিষদ', যারা দেশের সর্বত্র শিক্ষানীতির বিরুদ্ধে গণস্বাক্ষর অভিযান ও জনমত গঠনের কাজ চালাতে থাকে।

১৪ ফেব্রুয়ারি: সংঘর্ষ ও প্রাণহানি
১৯৮৩ সালের ১৪ ফেব্রুয়ারি ছিল ছাত্র সংগ্রাম পরিষদের ডাকে সচিবালয় ঘেরাও কর্মসূচি পালনের দিন। হাজার হাজার শিক্ষার্থী শিক্ষানীতি প্রত্যাহার, গণমুখী ও বিজ্ঞানভিত্তিক শিক্ষানীতির দাবিতে শান্তিপূর্ণ মিছিল নিয়ে সচিবালয়ের দিকে অগ্রসর হলে হাইকোর্ট এলাকায় পুলিশের ব্যারিকেডে তাদের আটকে দেওয়া হয়। নেতারা বক্তৃতা শুরু করলে পুলিশ গরম পানি ছিটানো, লাঠিচার্জ ও টিয়ারশেল নিক্ষেপ করে। পাল্টা প্রতিরোধের মুখে পুলিশ গুলি চালায়। এতে ঢাকা বিশ্ববিদ্যালয়ের ভর্তি পরীক্ষার্থী জয়নাল গুলিবিদ্ধ হন এবং পরে পুলিশের বেয়নেট আঘাতে শহীদ হন। পুলিশের গুলিতে শিশু দীপালীসহ আরও বেশ কয়েকজন শিক্ষার্থী এবং সাধারণ মানুষ প্রাণ হারান। আন্দোলনকারীদের অনেকে গুম হন বলে অভিযোগ রয়েছে। নিহতরা হলেন  দিপালী, জাফর, জয়নাল, মোজাম্মেল, কাঞ্চন। 

এই ঘটনায় সরকারি হিসেবে ১,৩৩১ জন গ্রেপ্তার হন। পরদিন ১৫ ফেব্রুয়ারি, জগন্নাথ কলেজ ও অন্যান্য স্থানে পুলিশের গুলিতে আরও কিছু শিক্ষার্থী নিহত হন। ঢাকার ও চট্টগ্রামের সব শিক্ষাপ্রতিষ্ঠান বন্ধ ঘোষণা করা হয়। আন্দোলন সারাদেশে ছড়িয়ে পড়ে।

ফলাফল
১৪ ও ১৫ ফেব্রুয়ারির ঘটনার পর আন্দোলন আরও বেগবান হয়ে ওঠে। জনমত এবং ছাত্র-শিক্ষকদের চাপের মুখে ১৭ ফেব্রুয়ারি সামরিক শাসক এরশাদ ঘোষণা দেন—"জনগণের রায় ছাড়া শিক্ষা সম্পর্কে কোনো চূড়ান্ত সিদ্ধান্ত নেওয়া হবে না।" ১৮ ফেব্রুয়ারি শিক্ষানীতি স্থগিত ঘোষণা করা হয় এবং অধিকাংশ গ্রেপ্তারকৃত শিক্ষার্থীকে মুক্তি দেওয়া হয়।

 প্রভাব 
মজিদ খান শিক্ষানীতি বিরোধী আন্দোলন বাংলাদেশের ছাত্র আন্দোলনের ইতিহাসে এক মাইলফলক। শিক্ষানীতি বাতিলের মধ্য দিয়ে শিক্ষার্থীরা প্রমাণ করে, গণআন্দোলনই যেকোনো অগণতান্ত্রিক নীতির বিরুদ্ধে সবচেয়ে কার্যকর প্রতিরোধ। আন্দোলনের শহীদদের স্মরণে প্রতিবছর ১৪ ফেব্রুয়ারি 'স্বৈরাচার প্রতিরোধ দিবস' পালিত হয়। এই আন্দোলন বাংলাদেশের গণতান্ত্রিক চেতনা, শিক্ষা ব্যবস্থার বৈষম্যবিরোধী সংগ্রাম এবং মানবাধিকার প্রতিষ্ঠার ক্ষেত্রে দৃষ্টান্ত স্থাপন করে। পরবর্তী সময়ে শিক্ষা, সমাজ ও রাজনীতিতে শিক্ষার্থীদের ভূমিকার কথা উঠে আসে নতুনভাবে।

 বই 
 হাসান, মাহফুজ (২০১৮)। বাংলাদেশের শিক্ষা আন্দোলন। ঢাকা: মুক্তধারা।
 বাংলাদেশের ছাত্র আন্দোলন, বাংলা একাডেমি।

তথ্যসূত্র

বিষয়শ্রেণী:বাংলাদেশে রাজনৈতিক আন্দোলন
বিষয়শ্রেণী:বাংলাদেশের রাজনৈতিক ইতিহাস
বিষয়শ্রেণী:বাংলাদেশের শিক্ষাব্যবস্থা
বিষয়শ্রেণী:১৯৮৩-এ বাংলাদেশ
বিষয়শ্রেণী:বাংলাদেশে শিক্ষা বিতর্ক
বিষয়শ্রেণী:বাংলাদেশে শিক্ষানীতি
বিষয়শ্রেণী:বাংলাদেশে বিক্ষোভ